मुजफ्फरपुर. अहियापुर थाना क्षेत्र के दादर में आयोजित प्रीति भोज के दौरान शनिवार की रात डीजे पर डांस को लेकर दो लोगों में विवाद हो गया। गुस्से में आकर एक युवक ने पिस्टल निकाल कर गोली चला दी। गोली मो. आरिफ के सीने में लग गई। इतने में वहां भगदड़ मच गई। आनन-फानन में डीजे को बंद किया गया। घायल युवक को लोग बैरिया स्थित एक निजी अस्पताल ले गए। वहां से चिकित्सक ने सदर अस्पताल रेफर कर दिया।
हालांकि, देर रात सदर अस्पताल से उसे ब्रह्मपुरा स्थित एक निजी अस्पताल में ले जाया गया। युवक की पहचान कांटी थाना क्षेत्र के पठानटोली निवासी रूप में हुई। आरिफ रामेश्वर सिंह कॉलेज के इंटर साइंस के छात्र हैं। वे आभूषण कारोबारी बउआ जी के प्रीतिभोज में शामिल होने दादर गए थे। बताया गया कि टोनी नामक एक व्यक्ति ने पिस्टल से हवाई गोलीबारी कर दी। इसी पर बातों-बात में विवाद हुआ। एक गोली मो. आरिफ के सीने में जा लगी। चिकित्सक ने आरिफ की स्थिति गंभीर बताई है।
थानाध्यक्ष विजय कुमार ने बताया कि सूचना मिलने पर गश्ती पुलिस को भेजा गया था। घायल युवक का इलाज चल रहा है। होश में आने के बाद वास्तविकता सामने आएगी। टोनी से पुलिस पूछताछ करेगी। इधर, नगर डीएसपी आशीष आनंद ने पूरे मामले की जांच करने का निर्देश अहियापुर थानाध्यक्ष को दिया है।
hin_Deva hin_Deva hin_Deva